Προβάδισμα του ΣΥΡΙΖΑ με 23,5 ποσοστιαίες μονάδες έναντι της ΝΔ στην πρόθεση ψήφου δείχνει δημοσκόπηση που πραγματοποίησε η εταιρία Metron Analysis για λογαριασμό της εφημερίδας «Παραπολιτικά».

Ειδικότερα, στο ερώτημα «αν την επόμενη Κυριακή είχαμε βουλευτικές εκλογές ποιο κόμμα θα ψηφίζατε», το 41,9% των ερωτηθέντων απάντησε ΣΥΡΙΖΑ και το 18,4% ΝΔ.

Στην τρίτη θέση εμφανίζεται η Χρυσή Αυγή με 5,3%. Και ακολουθούν Το Ποτάμι με 4,9%, το ΚΚΕ με 3,9%, οι Ανεξάρτητοι Έλληνες με 3,8%, το ΠΑΣΟΚ με 3%, το Κίνημα Δημοκρατών Σοσιαλιστών με 2%, η Ένωση Κεντρώων με 1,9 % και Αλλο Κόμμα με 2,4% των ερωτηθέντων. Ακυρο/Λευκό 3,9%, Αποχή 5,1%. Αναποφάσιστοι δηλώνουν το 2,5% των ερωτηθέντων, ενώ 1% δεν απάντησε.

Σχετικά με το αν «είστε υπέρ της παραμονής της χώρας στη ζώνη του ευρώ;» το 84% τάσσεται υπέρ του ευρώ, το 13% υπέρ της δραχμής και ένα 3% δεν απάντησε.

Στο ερώτημα «νομίζετε ότι στις διαπραγματεύσεις θα πρέπει να υποχωρήσει κυρίως από τις θέσεις της…», το 60% λέει «η ευρωζώνη», το 20% «η Ελλάδα», το 18% «και οι δύο», και ένα 2% δεν απάντησε. Πάντως, το 80% εκτιμά ότι «θα βρεθεί τελικά συμβιβαστική λύση ανάμεσα στην ελληνική κυβέρνηση και την ευρωζώνη».

Σε ερώτηση σχετικά με το πώς θα αξιολογούσαν τη μέχρι στιγμής πορεία της κυβέρνησης, το 62% τη χαρακτηρίζει «θετική», το 29% «αρνητική» και το 7% «ούτε αρνητική, ούτε θετική». Ένα 2% δεν απάντησε.

Σε άλλη ερώτηση που ζητά τη γνώμη των ερωτηθέντων για τον τρόπο που ασκεί τα καθήκοντα του ο πρωθυπουργός, Αλέξης Τσίπρας, το 72% λέει «θετική», το 22% «αρνητική», το 4% «ούτε αρνητική, ούτε θετική» και ένα 2% δεν απάντησε.

Εξάλλου, σε ερώτηση σχετικά με τον καταλληλότερο για την πρωθυπουργία, ο κ. Τσιπρας συγκεντρώνει το 53% και ο Αντώνης Σαμαράς το 19%.

Η έρευνα διενεργήθηκε το χρονικό διάστημα 16 - 18 Μαρτίου 2015.